**Centar za odgoj i obrazovanje Čakovec**

**14.6.2021.**

**ISTRAŽIVANJE: ZADOVOLJSTVO PROVOĐENJEM MJEŠOVITOG OBLIKA NASTAVE U CENTRU ZA ODGOJ I OBRAZOVANJE ČAKOVEC U ŠKOLSKOJ GODINI 2020./2021.**

**Autori: Jelena Lakuš**, pedagoginja, **Robert Posavec**, knjižničar i **Tatjana Žižek**, psihologinja

**Cilj:**

Ispitati zadovoljstvo roditelja, učenika i učitelja provođenjem mješovitog oblika nastave u Centru za odgoj i obrazovanje Čakovec u školskoj godini 2020./2021. s ciljem samovrednovanja škole i optimalizacije nastavnog procesa i opterećenja nastavom učenika i roditelja te planiranja organizacije nastave u sljedećoj školskoj godini

**Ispitanici:**

- učenici s većim teškoćama u razvoju (polaznici Centra za odgoj i obrazovanje Čakovec),

- njihovi roditelji /udomitelji

- učitelji Centra za odgoj i obrazovanje Čakovec (edukacijski rehabilitatori, logopedi, socijalni pedagozi, kineziolozi, učitelji Likovne i Glazbene kulture, informatičar, vjeroučitelji)

**Metodologija:**

**Instrument:**

Upitnici za roditelje/ udomitelje, učenike i učitelje su kreirani pomoću Google obrasca za potrebe ovog istraživanja i prilagođeni specifičnostima ispitanika.

**POSTUPAK PROVEDBE:**

Psihologinja i pedagoginja su kreirale upitnike prilagođene ovom ispitivanju. Istraživanje je provedeno anonimnim ispunjavanjem upitnika u obliku Google obrasca objavljenog na web stranici škole. Ispitanici su: učitelji Centra za odgoj i obrazovanje Čakovec (edukacijski rehabilitatori, logopedi, socijalni pedagozi, kineziolozi, učitelji Likovne i Glazbene kulture, informatičar, vjeroučitelji), roditelji i udomitelji te učenici Centra. Psihologinja je statistički obradila sve podatke, a knjižničar ih je vizualno obradio i objavio na školskoj i facebook stranici.

Razrednici su ispitali zadovoljstvo učenika individualnom primjenom upitnika u vrijeme trajanja nastave uživo.

**REZULTATI:**

1. **REZULTATI PROVEDBE UPITNIKA ZA UČITELJE**

U istraživanju je sudjelovalo 45 od ukupno 54 učitelja Centra za odgoj i obrazovanje Čakovec (83%).

Prema rezultatima upitnika 82% učitelja Centra za odgoj i obrazovanje Čakovec izražava visoku razinu zadovoljstva provođenjem mješovitog oblika nastave u postojećim epidemiološkim okolnostima.

Najčešće navode ove prednosti takvog oblika nastave: manja mogućnost zaraze koronavirusom, nastava uživo svaki drugi tjedan, uvid roditelja u realne mogućnosti djeteta, praćenje napretka učenika i učenje novih tehnologija.

Nedostatke ovakve nastave vide u nepostojanju kontinuiteta u nastavom procesu, nedostupnosti interneta učenicima, nedostatku socijalnih interakcija, neadekvatnoj podršci roditelja i otežanoj suradnji s roditeljima.

78% učitelja se u nastavi na daljinu u potpunosti snalazi dok ih se 20% djelomično snalazi.

Najveći problemi na koje nailaze učitelji tijekom mješovitog oblika nastave su: neredovito rješavanje zadataka od strane učenika i njihova smanjena motivacija za rad, otežana suradnja s nekim roditeljima, nedostatak povratnih informacija te diskontinuitet nastave. Polovica njih smatra da su ti problemi rješivi uz podršku stručnih suradnika, razrednika i samih roditelja kroz intenziviranje i redovitost svakodnevne komunikacije s učenikom i roditeljima, organiziranje grupnog tjednog sastanka, kućni posjet učeniku te pripremanje više online sadržaja.

Mješoviti oblik nastave polovici ispitanih učitelja (55%) oduzima jednako vremena, 27% njih ističe da im treba manje, a 18% da im treba više vremena u odnosu na uobičajeni oblik nastave. Prosječno vrijeme potrebno za angažman učitelja tijekom nastave na daljinu (priprema, objava nastavnih materijala, upis u e-dnevnik, komunikacija s učenicima/roditeljima) je procijenjeno na 4 sata dnevno.

98% učitelja smatra da ima realna očekivanja u izvršavanju zadataka učenika.

84% učitelja je u potpunosti zadovoljno podrškom stručnih suradnika, dok su ostali djelomično zadovoljni. Područja u kojima im mogu pomoći su: savjetovanje, podrška, usmjeravanje u konkretnim situacijama, komunikacija s roditeljima, razgovor s učenicima, redovito i pravovremeno informiranje.

96% učitelja navodi da surađuje i dijeli informacije s kolegama o učenicima tijekom nastave na daljinu.

Na ljestvici u ocjeni razini stresa (pri čemu je 1 označava najmanju razinu, a 5 najveću razinu stresa) kod nastavnika tijekom odvijanja nastave na daljinu rezultati su sljedeći:

50% učitelja navodi visoku, 30% srednju, a 20% malu razinu stresa.

95,6 % stručnjaka navodi da ima podršku svojih ukućana, obitelji i prijatelja.

U dodatnim komentarima učitelji upućuju poruke pohvala i zahvalnosti kolegama, mješoviti oblik nastave smatraju boljim od lanjskog C modela i preporučuju ga za sljedeću školsku godinu, imaju prijedloge o traženju dodatnog prostora u gradu Čakovcu za odvijanje nastave.

1. **REZULTATI PROVEDBE UPITNIKA ZA UČENIKE**

Prikupljeni su odgovori 124 od ukupno 147 učenika Centra za odgoj i obrazovanje Čakovec.

Na pitanje što im se sviđa u školi kakva je sada, 60% njih odgovara da se ne moraju svaki tjedan rano buditi, 58% da ima više vremena za igru, a 30% njih navodi da više vremena provode s obitelji.

Ono što im se ne sviđa u ovom obliku nastave. 64% njih navodi činjenicu da im nedostaju prijatelji iz razreda ili škole, 58% žali što ne može svaki tjedan vidjeti svoju učiteljicu ili učitelja, a 53% ističe da im nedostaju priredbe, odlasci u grad i u posjete drugim školama.

1. **REZULTATI PROVEDBE UPITNIKA ZA RODITELJE I UDOMITELJE**

Upitnik za roditelje je proveden anonimnim ispunjavanjem upitnika od strane roditelja na školskoj web stranici ili u telefonskom kontaktu razrednika i roditelja. Ukoliko je razrednik prikupljao podatke od roditelja, bilježio ih je direktno na web.

Sudjelovalo je 111 roditelja od ukupno 147, dakle prikupljeni su odgovori od 76% roditelja svih učenika u školi.

68 % njih su roditelji djece koja su uključena u odgojno-obrazovne skupine, a 32 % su roditelji djece s lakim intelektualnim teškoćama koja su uključena u razredne odjele, od 1.-8. razreda.

Višu razinu zadovoljstva mješovitim oblikom nastave u ovim epidemiološkim okolnostima izražava 68% roditelja, dok je 12% njih izrazito nezadovoljno time.

91 % roditelja procjenjuje školske zadatke koji se zadaju njihovom djetetu primjerenima, 5,4% ih smatra da su zadaci prelagani, a 3,6% da su preteški.

Osobe koje pomažu djetetu u izvršavanju njegovih školskih obveza su: majka- 53 %; brat ili sestra- 25%; udomitelj- 10 %, otac- 7 %; ostali članovi obitelji- 6 % i pomoćnica u nastavi- 2 %. Školske zadatke samostalno rješava 4% učenika.

Roditeljska procjena vremena koje dijete provede u rješavanju školskih zadataka je u rasponu: do 1 sat dnevno u 54 % slučajeva, 1-2 sata dnevno kod 40 % i 2-3 sata dnevno kod 6 % učenika.

Na pitanje koliko ih dodatno opterećuju školske obaveze djeteta obzirom na njihove druge svakodnevne obiteljske i poslovne obaveze, 66 % roditelja odgovara da ih ne opterećuju više nego inače, 26 % navodi da im je povremeno teško sve zajedno uskladiti, a 8 % roditelja ističe da im je jako naporno uskladiti sve obaveze koje imaju.

U procjeni kakvu pomoć primaju od razrednika, 69 % roditelja ističe da im razrednik puno pomaže, daje im detaljne upute za rješavanje zadataka, jako se brine i trudi da sve dobro funkcionira te razgovaraju o ponašanju djeteta. 24 % roditelja navodi da ima srednju razinu pomoći razrednika koji im pošalje zadatke za rješavanje i daje detaljne upute. 3% roditelja navode da dobiva malu pomoć od razrednika na način da su im samo poslani zadaci za rješavanje bez dodatnih uputa i pojašnjenja.

Kao prednosti mješovitog modela nastave, 17 roditelja navodi da ne vidi prednosti takvog modela, 16 je zadovoljno što dijete barem jedan tjedan ide u školu, 10 ističe činjenicu da se tako smanjuje epidemiološki rizik i da dijete ima više vremena za odmor, 9 žele da i dalje ostane tako, 7 kažu da su dobili bolji uvid u nastavne sadržaje, znanje i sposobnosti vlastitog djeteta. Navedena je još i mogućnost samostalnog određivanja vremena za učenje te postojanje više dužih odmora u poznatoj obiteljskoj okolini kao i otkrivanje novih oblika komunikacije.

Najčešće navedeni nedostaci ovakvog oblika nastave su: nedostatak socijalizacije i druženja s djecom i učiteljima, nedostatak rutine i kontinuiteta, roditelji nisu stručnjaci, djeca manje nauče i stječu slabije radne navike, roditelji imaju manje vremena za sebe te neodlazak na plivanje.

U pitanju otvorenog tipa da navedu preporuke za poboljšanje nastave na daljinu, 40 roditelja je zadovoljno ovakvom provedbom mješovitog oblika nastave na razini škole kao organizacije i nema nikakvih preporuka za poboljšanje, 16 roditelja želi što prije povratak na uobičajeni oblik nastave, dok ih 6 želi da i dalje tako ostane.

**ZAKLJUČAK:**

U ispitivanju učitelja, roditelja i učenika o njihovom zadovoljstvu provođenja mješovitog oblika nastave u Centru za odgoj i obrazovanje Čakovec sudjelovalo je 83% učitelja, 75% roditelja i 84% učenika.

Poštujući zadane epidemiološke mjere, u školskoj godini 2020./2021. u Centru za odgoj i obrazovanje Čakovec nastava se provodila po mješovitom modelu nastave u dvije smjene- učenici su jedan tjedan bili u školi na nastavi, a drugi tjedan online. Smjene su se izmjenjivale.

Velik dio učitelja i roditelja smatra opravdanim provođenje ovakvog modela nastave u skladu s epidemiološkim uvjetima s ciljem očuvanja zdravlja i sprečavanja zaraze koronavirusom, ali žele što prije vraćanje na uobičajeni oblik nastave.

Smanjena socijalizacija, nedostatak rutine i kontinuiteta te smanjenje radnih navika učenika presudni su nedostaci ovog modela.

Mješoviti oblik nastave u Centru za odgoj i obrazovanje Čakovec je organiziran u skladu s postojećim prostornim kapacitetima i propisanim epidemiološkim mjerama. Uzima se u obzir činjenica da je riječ o djeci s većim razvojnim teškoćama, nastoji se održati barem neki oblik rutine i kontinuiteta kroz održavanje nastave uživo svaka dva tjedna.

Dobro poznavanje obiteljskog okruženja i roditeljskih kapaciteta te kontinuirana kvalitetna komunikacija razrednika i roditelja doprinosi optimalnom obrazovnom opterećenju djeteta i roditelja u provođenju nastave na daljinu što potvrđuju i rezultati primijenjenog upitnika.

Daljnja nastojanja treba usmjeriti u održavanje kvalitetnog dijaloga roditelja i razrednika koji doprinosi pravovremenim intervencijama u optimalizaciji odgojno-obrazovnih očekivanja prema učenicima.

Dobiveni rezultati koristit će se u planiranju daljnjih odgojno-obrazovnih aktivnosti.